“Bilayn-O‘zbekiston”ga yangi rahbar tayinlandi

“Bilayn” savdo belgisi ostida faoliyat yurituvchi Unitel mas’uliyati cheklangan jamiyati bosh direktori Andrey Safronyuk shartnoma muddatining tugaganligi sababli ishdan ketyapti, deya xabar berdi Gazeta.uz VimpelCom Ltd press-reliziga tayanib.

Unitel kompaniyasining bosh direktori lavozimiga 2013-yil avgust oyidan moliyaviy direktor lavozimida ishlab kelayotgan Aleksandr Vorobyov tayinlandi. U VimpelCom tizimida 2011-yil noyabr oyidan beri ishlaydi. Dastlab u “Bilayn-Tojikiston” kompaniyasida moliyaviy direktor lavozimida faoliyat yuritgan edi.
Kompaniya press-reliziga ko‘ra, Andrey Safronyuk 2010-yil iyundan O‘zbekistonda “Bilayn” faoliyatiga boshchilik qilib keldi. Uning boshchiligida “Bilayn” telefon tarmog‘i sezilarli darajada kengaydi, LTE texnologiyasi sinov tariqasida ishga tushirildi, 3G xizmati butun mamlakat bo‘ylab yo‘lga qo‘yildi.
Hozirda Unitel mamlakatdagi eng yirik mobil aloqa operatori hisoblanadi. O‘tgan yilning sentabr oyi natijalariga ko‘ra, kompaniyaning abonentlari soni 10,3 milliondan ortiqni tashkil etdi.